《夜听橹声歌》
明代·邓云霄

滩声潺潺如急雨，渔子罟师隔江语。月钩瓜破遥村烟，何人摇橹西岩边。

喔喔悠扬鸣复息，江长日暮愁无力。摆浪休惊龙女宫，轻音似学鲛人织。

忆昔吴儿白苧衣，兰桡一道唱歌归。香风艳月随船转，𪈺玉鸳鸯逐隧飞。

旧游如梦长洲苑，橹声今夜肠堪断。惆怅江湖道路难，劳劳搔首已更阑。

百年谁是长閒者，愿买扁舟理钓竿。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。